Document ID: 32001R1456

32001R1456
L 194/1
SLUŽBENI LIST EUROPSKE UNIJE
UREDBA VIJEĆA (EZ) br. 1456/2001
od 16. srpnja 2001.
o izmjeni Uredbe (EZ) br. 2459/2000 o utvrđivanju dodatnih tehničkih mjera za obnavljanje stoka bakalara u Irskom moru (područje ICES-a VII.a)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 37.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da:
(1)
Uvjeti propisani Uredbom (EZ) br. 2549/2000 (4) imaju za cilj osigurati takvu selektivnost ribolovnog alata koji je postavljen u Irskom moru da se ulovi malo nedoraslih primjeraka bakalara.
(2)
Člankom 2. stavcima 1. i 2. određena je zabrana korištenja svih pridnenih povlačnih mreža osim povlačnih mreža s gredom s vrećom i/ili produžetkom koji je u cijelosti ili djelomično izrađen od materijala višenitno mrežnog tega, a isto tako i svih drugih pridnenih povlačnih mreža osim povlačnih mreža s gredom s vrećom i/ili produžetkom čija debljina konca premašuje 6 mm.
(3)
Međutim, nedavne znanstvene spoznaje podudaraju se s mišljenjem ribara da je vreća i/ili produžetak sastavljen od dvostruke niti debljine koja nije deblja od 4 mm tehnički jednaka vreći i/ili produžetku kako je trenutno definirano.
(4)
Neki ribari zahtijevaju korištenje vreće od dvonitnog mrežnog tega.
(5)
Članak 3. važeće uredbe odnosi se na uvjete koji su bili mjerodavni samo u 2000. godini i potrebno ga je stoga zamijeniti odredbama koje sadrže traženu izmjenu.
(6)
Uredbu (EZ) br. 2549/2000 bi trebalo na odgovarajući način izmijeniti,
DONIJELO JE OVU UREDBU:
Članak 1.
Članak 3. Uredbe (EZ) br. 2549/2000 zamjenjuje se sljedećim:
„Članak 3.
Neovisno o uvjetima utvrđenim u članku 2. stavcima 1. i 2., prilikom ribolova s povlačnim alatima u Irskom moru dozvoljena je uporaba vreće (sake) i/ili produžetka izrađenog od materijala dvonitnog mrežnog tega čija debljina svake pojedinačne niti ne premašuje 4 mm.”
Članak 2.
Ova Uredba stupa na snagu sedmog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 16. srpnja 2001.

Labels: 20
6